钦定古今图书集成/历象汇编/乾象典/第059卷 > 《织女赋》〈并序〉明·何景明
## 钦定古今图书集成/历象汇编/乾象典/第059卷 > 《织女赋》〈并序〉明·何景明

予尝观谢朓、王勃《七夕赋》，皆组词绘句，务极妍蒨，其意不过侈二星灵光之会合，述一时游燕之胜靡，于比讽之义或阙也。予病值七夕之夜，感织女之事，托意命词，作为兹赋，以附风人之旨，而事之荒怪，固不必有征也。

“夫何天媛之淑嫮兮，镇独处而寡俦。纴组绮以自饰
兮，诚灵质之嗜修。长夜徂以漫漫兮，秉机杼而怀忧。
倚北斗以延伫兮，视天汉之横流。虽予衷之弗渝兮，
羌独慕夫好仇。谅天路之岂遐兮，顾欲渡而无舟。”乃
秋序之甫交兮，气凄泪而憯恻。桂枝晔兮垂华，白榆
曜兮寒色。启真上于兹夕兮，元龟告予以吉日。溯灵
波以迅度兮，宛东路而徂行。凤凰翼以翳车兮，命乌
鹊以筑梁。先朱鸟以通媒兮，导应龙以启征。错璇玑
之轸轕兮，施缥绿之杂章。步列星之文履兮，纚素霞
以为裳。被翠羽之翩反兮，雌霓爚兮函光。申《雅观》于
河滨兮，敷悃款之衷肠。舒幼眇以绻结兮，燕淫衍而
相羊。湛欢乐以穷极兮，虞见妒于朝阳。欻神采之易
翕兮，忽颁驾而怀伤。超兮西迈，兑兮故处。惭报章之
罔答兮，遗玉玦于汉浦。睇往途以连邅兮，神悒纡而
不去。发帷盖之委蛇兮，旟央央而与与。轮结轸而轗
轲兮，衣揽袂以踌蹰。顺飘风以右翔兮，秋飒飒而零
雨。天寥迥以扬云兮，跂予望夫河渚。卷绡匹之缤纷
兮，敛容辉于云闺。傅罗袜与绨襦兮，居茕茕而少依，
虑前矢之未谌兮，恐来期之后时。掇天葩之菱敷兮，
袭芳蕤以自持，承二曜之景爓兮，饰五纬以修辞。修
辞兮何为？愿布兮真心。流波兮眇绵，致予兮遐音，目
超送兮增郁，聊托之兮《汉南，乱》曰：“宛彼佳人，阻银潢
兮，岂无同仇，谁与航兮，翘首天路。寡修梁兮，忧心嫶
妍。廑”七襄兮，资质靓好。蒙素裳兮。九秋兹夕，懽未央
兮。别促《遘希》，安可长兮。予思怨嫔，实与并兮。扃殿寥
寥，昼凄清兮。君不为御，徒荧荧兮。瞻望深宫，怀广庭
兮。单栖守誓，感斯灵兮。